**12 ДЕКЕМВРИ 2024 г.**

**Наказателно дело от общ характер №735/2024 година – 10:00 часа**

На 12.12.2024 година, се проведе съдебно заседание по наказателно дело №735/2024 година, образувано срещу подсъдимата **Г.И.Г.**, родена 1981 година, от село Ч., обл.Плевен, обвинена в това, че в края на 2023 година използвала чужда дебитна карта и без съгласието на титуляра изтеглила суми на обща стойност от 750 лева.

Подсъдимата била наета от дъщерята на пострадалия, да се грижи за него, тъй като той бил със 100% нетрудоспособност и имал нужда от чужда помощ в ежедневието си. Задълженията на подсъдимата Г.Г. включвали посещения на дома на пострадалия и грижа за него през деня. Поради тези чести посещения, подсъдимата разбрала къде мъжът държи дебитната си карта, заедно с листче, на което е записан ПИН-кодът за нея. В края на месец ноември, решила да си набави допълнителни парични средства и взела платежния документ и листчето, без знанието на собственика им. Още същия ден направила три тегления от банкомат на суми с обща стойност 750 лева. След като титулярът установил липсата на дебитната карта, сигнализирал органите на полицията и в хода на образуваното досъдебно производство, извършителката на престъплението била установена и задържана.

Съдебното заседание е насрочено като разпоредително и в него е одобрено споразумение сключено между Окръжна прокуратура – Плевен и подсъдимата Г.И.Г. С него, Г.И.Г. се признава за виновна в извършване на престъплението, за което е привлечена на съд и й се налага наказание от осем месеца лишаване от свобода – условно, с тригодишен изпитателен срок. Споразумението не може да се обжалва и влиза в сила незабавно.

**Връзки с обществеността 12 декември 2024 г.**

**e-mail:** **os\_press@abv.bg**